Ian Nepomniachtchi

Si **Ian Alexandrovich Nepomniachtchi** (ipinanganak noong Hulyo 14, 1990) ay isang *Pandaigdigang Granmaestro* sa larangan ng *ahedres* (*Chess Grandmaster)* mula sa bansang Russia. Nagwagi siya sa *Russian Superfinal* noong mga taong 2010 at 2020, napagtagumpayan din niya ang *European Individual Title* noong 2010. Taong 2008 at 2015 nang pagtagumpayan niya ang *Aeroflot Open,* at noong 2016*,* nanalo siya sa *Tal Memorial*. Kasapi siya ng koponan ng Rusya na nagwagi sa *World Team Chess Championship* sa Antalya (2013) at Astana (2019). Kasama din siya ng pambansang koponan na nagwagi noong *2015 European Team Chess Championship sa* Reykjavik, Iceland.

Noong taong 2016, kinilala siyang pang-4 sa buong mundo sa larangan ng *rapid chess* at *blitz chess*. Dati na siyang nagwagi ng dalawang *silver medals* sa *World Rapid Championship*, isang *silver medal* sa *World Blitz Championship*, at kampeonato sa *2008 Ordix Open*. Noong Disyember 2019, dahil sa pagkapanalo ng *second place* sa *FIDE Grand Prix 2019*, nakapasok siya sa *Candidates Tournament 2020-2021.*  Nagwagi din siya sa *2021 FIDE Candidates Tournament* kaya naman nakapasok siya sa *World Chess Championship 2021* bilang *challenger* sa pagkakamit ng titulo ng Pandaigdig na Kampeonato; noong Disyembre 2021, sa nabanggit na kampeonato, tinalo siya ni Magnus Carlsen na siyang *defending champion*. Noong Hulyo 2022, muli siyang nagwagi sa *2022 FIDE Candidates Tournament*, ito na ang pangalawanng sunod na pagkapanalo niya ng naturang patimpalak. Dahil dito, muli siya ang maghahamon sa *World Chess Championship 2023*; dagdag pa dito, siya din ang nagtala ng pinakamataas na iskor sa lahat ng ''Candidates' Tournament* mula noong 2013, nang ipatupad  ang makabagong porma ng torneo.

## Karera 
### Panimula 
Si Nepomniachtchi ay apo ng sikat na guro at manunulat ng awit na si Boris Iosifovich Nepomniashchy mula sa Bryansk. Nagsimula siyang maglaro ng ahedres sa edad na apat. Ang kanyang mga tiyuhin na sina Igor Nepomniashchy, Valentin Evdokimenko ang naging kanyang mga unang tagapagturo. Natuto din siya mula sa *international master* na si Valery Zilberstein, at sa *Granmaestro* na si Sergei Yanovsky. Mula edad lima hanggang labintatlo, kasama ang *coach* na si Valentin Evdokimanko, nanirahan si Ian sa Bryansk, para magsanay. Sa patnubay ni Evdokimanko, lumahok siya sa mga kampeonato ng ahedres sa Europa at sa mga Pandaigdigang patimpalak. Tatlong beses napagtagumapayan ni Ian and *European Youth Chess Championship:* taong 2000 nanalo siya sa pangkat *Under 10 ,* 2001 at 2002 naman nang magkampeon siya sa *Under 12* na pangkat. Taong 2002 din noong iuwi niya ang kampeonato mula sa *World Youth Chess Championship*  sa *Under 12 Boys Category* nang talunin niya si Magnus Carlsen sa pamamagitan ng *tiebreak score.*

### 2007-2009 
Noong 2007, nakamit niya ang ikalawang pwesto sa *C Group* ng *Corus Chess Tournament* na ginanap sa Wijk Aan Zee; ito ang kanyang unang pagkapanalo na naging batayan ng kanyang *GM Norm*, o ang yugto kung saan nangangailangan siya ng tatlong panalo bago ituring na *Granmaestro (Chess Grandmaster)*. Bago matapos ang taon ding iyon, ikalawang ulit na nagwagi si Ian upang mapalapit sa pagkakamit ng titulong *Granmaestro* sa *European Individual Chess Championship* sa Dresden. Ang ikatlo at huling pamantayang panalo bago niya tuluyang kamtin ang titulong *Granmaestro* ay kanyang ipinanalo sa torneong *5th Vanya Somov Memorial - World's Youth Stars* na ginanap sa Kirishi. Tinalo niya tatlong mga kapwa kampeon na sina Rauf Mamedov, Parimarjan Negi, at Zaven Andriasian dahil sa *tiebreak score*.

Nakapasok siya sa 2008 *Dortmund Sparkassen Chess Meeting* dahil kanyang pagkapanalo sa *Aeroflot Open* na ginanap sa Moscow noong Pebrero 2008. Sa *Dortmund Sparkassen Chess Meeting*, wala siyang natalong laban, pawang mga tabla at panalo; at naging tabla sila ng tatlo pang kalahok sa ikalawang pwesto. Sa loob ng taon din ito nag-kampeon si Ian sa *Ordix Open*, isang *rapid chess tournament* na ginanap sa Mainz. 

Taong 2009 nang makamit niya ang gintong medalya sa *Maccabiah Games*.

### 2010-2011 
Taong 2010, sa Rijeka, sa iskor na 9/11, napanalunan ni Ian ang *European Individual Championship.* Bago matapos ang taon, nanalo din siya sa *Russian Chess Championship* sa Moscow, kung saan tinalo niya sa *playoff* si Sergey Karjakin.

Noong Nobyembre ng taong 2011, sa *Category 22* ng *Tal Memorial* sa Moscow, nag-tabla sa Ika-3 - Ika-5 Pwesto si Ian, kasama sina Vasily Ivanchuk at Sergey Karjakin. Si Vladimir Potkin ang tagapagturo kay Nepomniachtchi noong 2011.

### 2013-2015 
Noong Mayo 2013, sa *European Individual Championship* sampung kalahok ang nag-tabla sa Unang Pwesto kasama si Ian; katabla niya ang mga manlalarong sina Alexander Moiseenko, Evgeny Romanov, Alexander G Beliavsky, Constantin Lupulescu, Francisco Vallejo Pons, Sergei Movsesian, Hrant Melkumyan, Alexey Dreev, at Evgeny Alekseev.

Nang sumunod na buwan, nanalo naman si Ian ng Ikalawang Pwesto sa *World Rapid Chess Championship* na ginanap sa Khanty-Mansiysk; si Shakhriyar Mamedyarov ang naging kampeon dito. Oktubre noong taong 2013 pa din, nag-tabla naman si Nepomniachtchi at si Peter Svidler sa *Russian Championship Superfinal*; matapos ang *tiebreak*, Ikalawang Pwesto ang naiuwi ni Ian.

Sa kabuuan ng 2013, umangat ang *FIDE Blitz rating* ni Ian; mula 2689 noong Enero, ito ay naging 2830 pagdating ng Disyembre.

Taong 2014, nakamit ni Nepomniachtchi ang medalyang pilak sa *World Blitz Chess Championship* na inilunsad sa Dubai. Pagdating ng Agosto, noong *5th International Chess Festival* na tinawag ding *Yaroslav the Wise* na idinaos sa Yaroslavl, nanalo rin siya sa *Tournament of Champions,* isang patimpalak sa *rapid chess* gamit ang *double round-robin format*, na nilahukan ng anim na kampeong Europeo na nagsipagwagi sa pagitan ng taoon 2009-2014.  Nagwagi naman siya ng gintong medalya sa panlalaking tunggaliang *Basque Chess Tournament* sa ginanap na *SportAccord World Mini Games* sa Beijing, Disyembre nang taong iyon.

Abril 2015 nang muling manalo si Ian sa *Aeroflot Open,* ikalawang beses ito sa kanyang karera; kung saan tinalo niya sa pamamagitan ng *tiebreak* si Daniil Dubov, dahil mas maraming beses siyang lumaban gamit ang mga itim na piyesa. Dahil dito, (muli) siyang  nakapasok sa *2015 Dortmund Sparkassen Chess Meeting*. Pagkatapos nito, kasunod agad niyang niyang pinagtagumpayan ang *Aeroflot Blitz tournament*. Pagdating ng Setyembre, lumahok at nagwagi naman siya sa *Moscow Blitz Championship*, at isang buwan lang ang lumipas ay nagwagi naman siya ng *silver medal* sa *World Rapid Chess Championship* na idinaos sa Berlin. 

### 2016-2020 
alt= Nepomniachtchi looking over a chess board.|thumb|Si Nepomniachtchi noong *2018 Russian Chess Championships Super Finals*
Si Ian Nepomniachtchi ang nag-kampeon sa *7th Hainan Danzhou Tournament* at sa Taj Memorial na ginanap Hulyo at Oktubre ng taong 2016. ; nanguna din siya sa *Tal Memorial" pagdating ng Oktubre. Taong iyon din ng ganapin ang* 42nd Chess Olympiad *kung saan nanalo sa ng* individual silver *bilang manlalaro sa ika-apat na* board *ng koponan ng Russia, na nagkamit naman ng* team bronze*.*

Noong Disyembre 10, 2017, sa isang labang nakapaloob sa *Super Tournament* sa *London* natalo ni Ian ang Pandaigdigang Kampeon na si Magnus Carlsen; sa wakas ng nasabing torneo ay ikalawang karangalan lamang ang kanyang naiuwi, dahil matapos niyang manguna sa unang walong *rounds* (+3-0=5), natalo siya sa *tiebreak* ni Fabiano Caruana, na nagsimulang humabol sa kanysa sa ika-siyam na *round*. Noon namang Disyembre 17, 2017, nagkamit siya ng ikatlong pwesto sa *World Rapid Chess Championship* sa Riyadh.

Hulyo 2018, nagwagi siya sa *46th Dortmund Sparkassen Chess Meeting*, sa tala na 5/7 (+3-0=4), isang buong punto ang lamang sa nasa kasunod na pwesto.

Enero 2019, lumahok si Nepomniachtchi sa *81st Tata Steel Masters* at nagkamit ng ikatlong pwesto sa iskor na 7 \tfrac{1}{2}/ 13 (+4-2=7). Pagdating ng Marso, kasama siya sa koponan na nagwagi ng *World Team Chess Championship* para sa Russia. Mayo ng parehas na taon, sumali naman si Ian sa FIDE Grand Prix Tournament sa Moscow na bahagi ng proseso para makapasok sa *2020 World Chess Championship*. Ang naturang torneo ay nilahukan ng 16 na manlalaro. Naging kampeon si Nepomnichtchi sa paggapi kay Granmaestro [Alexander Grishuk sa mabibilis na *tiebreak* sa wakas ng torneo. Dahil dito, umbaot na sa kabuuang 9 and kanyang puntos sa *Grand Prix* at naluklok siya sa pinaka-tuktok ng talaan.

Disyembre 2020, nagwagi siya sa *Russian Championship* na may 7.5 puntos sa kabuuang 11 laban, lamang ng kalahating puntos sa Granmaestro na si [Sergey Karjakin.

### 2021-2022 
Noong Abril 2021, nanalo si Ian sa *2020/2021 Candidates Tournament* taglay ang kartadang 8.5/14 (+5-2=7), may kalahating puntong lamang sa pumangalawang pwesto na si Maxime Vachier-Lagrave. Ang pagkapanalong ito ang nagbigay-pagkakataon sa kanya upang makaharap si Magnus Carlsen sa *World Chess Championship* na ginanap noong Nobyembre-Disyembre 2021. Napanatili ni Carlsen ang kanyang pagka-kampeon, nanalo siya sa tala na 7 \tfrac{1}{2} - 3 \tfrac{1}{2}.

Agosto 2021 nang makamit ni Nepomniachtchi ang pinakamataas na *rating* sa lahat ng manlalaro sa bansang *Russia*, taglay ang *rating* na 2792. Dahil dito, naitala siya bilang pang-apat na pwesto sa buong mundo, at nasa ikalawang pwesto sa buong Europa, sumunod kay Magnus Carlsen.

Mula ika-26 hanggang ika-28 ng Disyembre, lumahok si Nepomniachtchi sa 2021 *FIDE World Rapid Championship* at nakapagtapos nang tabla ang iskor (9.5/13) sa iba pang mga manlalaro; matapos ang serye ng mga *tiebreaks* nakamit niya ang ikalawang pwesto. Ang nagkamit ng unang pwesto na si Nodirbek Abdusattorov, na mayroon ding iskor na 9.5/13 ay nakaharap ni Ian sa isang *playoff*. Tabla ang naging resulta ng kanilang unang laban, at natalo si Ian sa ikalawa nilang paghaharap, kaya sa dulo ng patimpalak, ay ikalawang karangalan ang naiuwi ni Nepomniachtchi. Disyembre din ng magharap sa isang *friendly match* si Ian at ang presidente ng kumpanyang Nornickel na si Vladimir Potanin na ipinanalo ni Nepomniachtchi pagkatapos ng ika-38 tira.

Muling nakapasok si Nepomniachtchi sa *2022 Candidates Tournament* dahil siya ang *World Championship Runner-up'' at siya'y nagtaglay ng paunang kalamangan sa torneo.  Dahil sa pagpapataw ng FIDE ng parusang pagkasuspinde sa mga koponan ng mga bansang Russia at Belarusia, lumaban si Ian dala ang watawat ng FIDE.  Nakamit ni Nepomniachtchi ang tagumpay matapos ang ika-13 *round* ng torneo, matapos maitabla ang kanyang laban kontra kay Richard Rapport, dala ang isa at kalahating puntong kalamangan tungo sa ika-14 na *round*.  Dahil  doon, natiyak niya ang pagpasok sa *World Chess Championship 2023*. at ika-sampu naman sa daigdig sa talaan ng *blitz chess*.

## Personal na Buhay 
Si Ian Nepomniachtchi ay isang Hudyo. Madalas gamitin ng mga kakilala niya ang palayaw niyang "**Nepo**". Nagtapos siya ng pag-aaral mula sa *Russian State Social University*.

Noong Oktubre 4, 2021, naging panauhin si Nepomniachtchi sa programa sa telebisyon na *What? Where? When?*

Kasama ang 43 pang mga kilalang manlalaro ng ahedres mula sa *Russia*, noong Marso 2022, lumagda si Nepomniachtchi sa isang bukas na liham para sa pangulo ng Rusya na si Vladimir Putin para tutulan ang pagsakop ng Russia sa Ukraine at maghayag ng pakikiisa sa mga mamayan ng Ukraine.

### *Video Gaming* 
Taong 2006 na matutunan at makahiligan ni Ian ang larong DotA; naging *semi-professional* na manlalaro din siya ng DotA2.  Kasapi siya sa koponan na nagwagi sa *ASUS Cup Winter 2011* *DotA Tournament*. Naging komentarista naman siya noong *ESL Hamburg 2018 DotA 2 Tournament*, at nakilala sa taguring *FrostNova*. Naglalaro din siya ng *Hearthstone* at hinikayat pa ang kapwa Rusong Granmaestro na si Peter Svidler na maglaro din nito. Nagbigay pa ng kani-kanilang mga mungkahi si Nepomniachtchi at Svidler tungkol sa nasabing laro sa mga *developer* ng *Hearthstone.*

## Mga Aklat 
Naging paksa din si Ian Nepomniachtchi ng ilang mga aklat sa usapin ng ahedres. Narito ang mga aklat ng naglalaman ng mga detalye tungkol sa kanya:

* Grandmaster Zenon Franco (2021). ''Nail It Like Nepo!: Ian Nepomniachtchi's 30 Best Wins*. [Limited Liability Company Elk and Ruby Publishing House]. ISBN 978-5604-56073-0
* Grandmaster Dorian Regozenco (2021). *Eight Good Men: The 2020-2021 Candidates Tournament*. [Limited Liability Company Elk and Ruby Publishing House]. ISBN 978-5604-17707-5
* Cyrus Lakdawala (2021). *Nepomniachtchi: Move by Move'' [Everyman Chess]. ISBN 978-1781-9462-51

## Mga sanggunian 
Kategorya:Ipinanganak noong 1990
Kategorya:Mga Ruso